Bastrnák, Tibor, poslanec NR SR (2015-10-07):
Vážená pani predsedajúca, vážený pán minister, milé dámy, vážení páni, dovoľte mi vystúpiť k tejto problematike. Budem hovoriť veľmi krátko a budem rozprávať len o tom, čo treba riešiť alebo treba zmeniť v druhom čítaní. Najprv musím konštatovať, že škoda, že tento návrh je tu v takejto podobe. Veď by bolo potrebné prijať taký zákon, ktorý by naozaj vyriešil problémy platov sestier a ostatných zdravotníckych pracovníkov a komplexne. Hlavne preto, lebo pred voľbami ste sľubovali istotu a, samozrejme, aj sestrám ste sľubovali istotu. To znamená, že keď vyhráte voľby, vyriešite ich oprávnené požiadavky, čo sa týka platov, ale aj ich postavenia v spoločnosti. No nestalo sa tak zatiaľ. Štyri roky, dá sa povedať, že v tejto veci málo sa robilo, hoci to je pravda, že ste rokovali so sestričkami aj s ostatnými zdravotníckymi pracovníkmi, ale riešenie zatiaľ nebolo na stole. Tento návrh je na poslednú chvíľu prinesený do Národnej rady Slovenskej republiky a je to také čudné, že pár mesiacov pred voľbami. Asi preto, aby ste mohli vyškrtnúť, že ste splnili ďalšie sľuby. Ale to nie je tak, veď dobre viete, že to nie je riešenie pre všetkých zainteresovaných, a tým pádom to nie je ani systémové riešenie. Viete dobre, že s týmto návrhom nesúhlasia ani tí, ktorých sa to týka. Samozrejme, problém riešite čiastočne s tým, že tých 38-tisíc, neviem koľko, zdravotníkov dostane pravdepodobne vyššie platy, čo by bolo pozitívne a hlavne to je pozitívne ináč, že teraz ste už vyriešili ten problém, čo sa týka VÚC-karských a štátnych univerzitných nemocníc, veď viete dobre, že za tú istú prácu utekali sestričky z nižších nemocníc do väčších, lebo za tú istú prácu dostávali hneď pri nástupe o 200-300 eur viac. Ale na druhej strane, bohužiaľ, musím konštatovať, a to aj vy dobre viete, ktorí tomu rozumiete, že keď prijmeme tento zákon v takejto podobe, tak zase otvoríme nožnice, čo sa týka ostatných sestier, to znamená tých, ktoré sú na ambulanciách a sociálnych zariadeniach. A to nie je správne, lebo tým pádom viac rozbijete systém. Ja som tu už viackrát hovoril o tom, lebo je to mojou srdcovou záležitosťou, že napríklad v prvom kontakte lekári starnú. To znamená, že za 10-15 rokov nebude nás kto liečiť kvôli tomu, lebo starnú, a pritom do systému neprichádzajú tí mladší kvôli tomu, lebo tam tie platy už teraz nezodpovedajú tomu, ako to bolo pred niekoľkými rokmi. Samozrejme, keď takto rozbijeme tento systém, čo sa týka sestričiek, tak pravdepodobne tento systém, ktorý je najlacnejší a veľmi potrebný, lebo veľa vieme s tým ušetriť, keď to dobre funguje, keď to skorej rozbijeme, lebo už sestričky budú utekať z tohto systému, takže najprv sestričky tam nebudú a potom neskoršie lekári. Takže to preto hovorím, lebo tento zámer, čo ste sem, pán minister, doniesli, je dobrý, ale treba to komplexne riešiť. Viete, pred pár mesiacmi tu sme sa hádali o tom, že či sa vyrieši, alebo nevyrieši platba u lekárov. Zámer bol dobrý, doniesli ste sem zákon, chceli ste to vyriešiť, upozorňovali sme vás na to, že to nebude celkom komplexné riešenie, bohužiaľ, aplikačná prax ukázala to, že to nebolo komplexné riešenie. Teraz to isté robíme, v dobrom ukazujeme na to, že to nie je komplexné riešenie. A preto, pán minister, vyzývam vás, hoci ste v televízii, v jednej televíznej relácii ste hovorili o tom, že už nemáte o čom rokovať so sestričkami, lebo už ste vy, dá sa povedať, skončili tieto rokovania, lebo už ste všetky možnosti vyčerpali. Ja vás vyzývam v mene klubu MOST – HÍD, aby ste rokovali ďalej so sestričkami aj s ostatnými zdravotníckymi pracovníkmi kvôli tomu, lebo my chceme podporiť tento návrh v prvom čítaní, aj ja osobne, aj klub MOST – HÍD podporí tento návrh, lebo chceme riešenie a chceme, aby ste toto riešenie doniesli vy. Samozrejme, vieme v druhom čítaní aj my doniesť pozmeňujúce návrhy a potom maximálne rozbijeme rozpočet a nikto nebude spokojný. Nechceme to urobiť. Chceme to, aby ste rokovali ďalej, chceme to, aby ste doniesli také riešenie, čo komplexne vyrieši túto situáciu, a potom my aj v druhom čítaní budeme hlasovať za tento zákon. Keď sa to tak nestane, tak buď prinesieme my nejaké riešenie, a keď s tým nebudete súhlasiť, tak, bohužiaľ, v druhom čítaní už nebudeme môcť hlasovať za tento zákon, čo by nás veľmi mrzelo. Takže preto ešte raz, pán minister, vyzývam vás, rokujte ďalej a dúfam, že v druhom čítaní za mesiac vieme podporiť tento zákon a tento problém vyriešime od 1. januára. Ďakujem veľmi pekne.